II. 4. 5. A betegek ellátása és az öregekről való gondoskodás 

Fontos funkciója a családnak a betegek ellátása és az öregekről való gondoskodás, amely a múltban talán sokkal jobban működött, mint manapság. A biológiai egyenlőtlenségből következően az időseknek sokkal hátrányosabb a helyzetük, mások az esélyeik, egyre több törődést, gondoskodást igényelnének. Ellátásuk komoly gondot jelent a család számára. A magántulajdonra alapozott társadalmakban tartós és kölcsönös érdekkapcsolat alakult ki a fiatal és idős között, anyagiakkal biztosították a róluk való gondoskodást, mintegy ezzel ellensúlyozva testi erejük, hasznosságuk csökkenését. Ma azonban ez nem jellemző, és sok a magára maradt öregember, akikről sem a családjuk, sem pedig az egészségügy nem gondoskodik megfelelően. A családokban ezért sokkal jobban arra kellene nevelni a fiatalokat, hogy az időseket tiszteljék, becsüljék és segítsék, élettapasztalataikat, bölcsességüket felhasználják. Az idősekről és főleg az idős családtagokról való gondoskodás humánus, emberi kötelességünk, bármilyen nehéz is ezt megvalósítani (Füle, 1984).